वराहपुराणम्/अध्यायः ०९०
श्रीवराह उवाच ।	
श्रृणु चान्यं वरारोहे तस्या देव्या महाविधिम् ।	
या सा त्रिशक्तिरुद्दिष्टा शिवेन परमेष्ठिना ।। ९०.१ ।।	
तत्र सृष्टिः पुरा प्रोक्ता श्वेतवर्णा स्वरूपिणी ।	
एकाक्षरेति विख्याता सर्वाक्षरमयी शुभा ।। ९०.२ ।।	
वागीशेति समाख्याता क्वचिद् देवी सरस्वती ।	
सैव विद्येश्वरी देवी सैव क्वाप्यमिताक्षरा ।	
सैव ज्ञानविधिः क्वापि सैव देवी विभावरी ।। ९०.३ ।।	
यानि सौम्यानि नामानि यानि ज्ञानोद्भवानि च ।	
तानि तस्या विशालाक्षि द्रष्टव्यानि वरानने ।। ९०.४ ।।	
या वैष्णवी विशालाक्षी रक्तवर्णा सुरूपिणी ।	
अपरा सा समाख्याता रौद्री चैव परापरा ।। ९०.५ ।।	
एतास्त्रयोऽपि सिद्ध्यन्ते यो रुद्रं वेत्ति तत्त्वतः ।	
सर्वगेयं वरारोहे एकैव त्रिविधा स्मृता ।। ९०.६ ।।	
एषा सृष्टिर्वरारोहे कथिता ते पुरातनी ।	
तया सर्वमिदं व्याप्तं जगत् स्थावरजङ्गमम् ।। ९०.७ ।।	
या साऽऽदौ वर्द्धिता सृष्टिर्ब्रह्मणोऽव्यक्तजन्मनः ।	
तया तुल्यां स्तुतिं चक्रे तस्या देव्याः पितामहः ।। ९०.८ ।।	ब्रह्मोवाच ।	
जयस्व सत्यसंभूते ध्रुवे देवि वराक्षरे ।	
सर्वगे सर्वजननि सर्वभूतमहेश्वरि ।। ९०.९ ।।	
सर्वज्ञे त्वं वरारोहे सर्वसिद्धिप्रदायिनी ।	
सिद्धिबुद्धिकरी देवि प्रसूतिः परमेश्वरि ।। ९०.१० ।।	
त्वं स्वाहा त्वं स्वधा देवि त्वमुत्पत्तिर्वरानने ।	
त्वमोङ्कारस्थिता देवि वेदोत्पत्तिस्त्वमेव च ।। ९०.११ ।।	
देवानां दानवानां च यक्षगन्धर्वरक्षसाम् ।	
पशूनां वीरुधां चापि त्वमुत्पत्तिर्वरानने ।। ९०.१२ ।।	
विद्या विद्येश्वरी सिद्धा प्रसिद्धा त्वं सुरेश्वरि ।	
सर्वज्ञा त्वं वरारोहे सर्वसिद्धिप्रदायिनी ।। ९०.१३ ।।	
सर्वगा गतसंदेहा सर्वशत्रुनिबर्हिणी ।	
सर्वविद्येश्वरी देवी नमस्ते स्वस्तिकारिणि ।। ९०.१४ ।।	
ऋतुस्नातां स्त्रियं गच्छेद् यस्त्वां स्तुत्वा वरानने ।	
तस्यावश्यं भवेत् सृष्टिस्त्वत्प्रसादात् प्रजेश्वरि ।	
स्वरूपा विजया भद्रा सर्वशत्रुप्रमोहिनि ।। ९०.१५ ।।	
।। इति श्रीवराहपुराणे भगवच्छास्त्रे नवतितमोऽध्यायः ।। ९० ।।